

**TLAČOVÁ SPRÁVA**

 **Pozývame na podujatie „O budúcnosti parku v parku“**

Banská Bystrica, 7. november 2024

**Po predstavení víťazného návrhu krajinno-architektonickej súťaže zameranej na revitalizáciu Mestského parku na Tajovského ulici, začal víťazný tím z Ateliéru Gulačová Šereš architekti pracovať, v spolupráci s krajinnou architektkou Romanou Černochovou na krajinársko-architektonickej štúdii. Architekti intenzívne komunikujú s odbornými útvarmi mesta, ZAaRES-om, ako aj Krajským pamiatkovým úradom v Banskej Bystrici v súvislosti s riešením celého parku, zelene, stredového priestoru, detského ihriska a mobiliáru. Nakoľko ide o národnú kultúrnu pamiatku, musia rešpektovať požiadavky a odporúčania, ktoré sú z hľadiska pamiatkovej ochrany na tento vzácny priestor kladené. Kľúčová bude aj obnova a údržba zelene, s ktorou začali pracovníci ZAaRES-u už v týchto dňoch. Mesto zároveň pozýva všetkých obyvateľov na podujatie „O budúcnosti parku v parku“ s odbornou panelovou diskusiou, na ktorej sa dozvedia, v akom štádiu sa príprava projektu nachádza. Odborníci predstavia výsledky dendrologického prieskumu obsahujúceho informácie o zdravotnom stave drevín a nevyhnutných výruboch, ktoré budú realizované postupne v niekoľkých etapách, s následnou patričnou novou výsadbou.**

Záhradnícke a rekreačné služby aktuálne realizujú v mestskom parku ošetrenie stromov, na ktoré bolo v mestskom rozpočte vyčlenených 50 000 eur. V uplynulom období zároveň víťazný tím spracoval aktualizáciu dendrologického posudku, na základe ktorého bude v parku postupne obnovovaná zeleň. Z tohto dôvodu mesto organizuje podujatie „O budúcnosti parku v parku“, na ktorom sa môžu zúčastnení dozvedieť od odborníkov, okrem iného aj to, prečo niektoré stromy bude potrebné odstrániť a aké dreviny ich nahradia.

**„***Panelová diskusia a následne organizovaná prechádzka parkom s architektmi, odbornými útvarmi mesta a odborníkmi má obyvateľov informovať o tom, kam sme sa v projekte revitalizácie parku posunuli, a čo všetko nás čaká. V prvej etape bude potrebné odstrániť poškodené stromy, ktoré sú v zlom zdravotnom stave a ohrozujú bezpečnosť, a to najmä dreviny v stredovom priestore a alej stromov vedúcu k Striebornému námestiu. Chceme zachrániť park pre budúce generácie, preto je zeleň pre nás mimoriadne dôležitá. Už dnes vieme, že to nebude jednoduché. Odborná a profesionálna práca so zeleňou je zdĺhavý proces, pretože kým nová vegetácia zmohutnie a park nadobudne ten správny efekt, prejde pár rokov. Začať však musíme*,“ hovorí primátor Ján Nosko.

Podujatie „O budúcnosti parku v parku“ sa uskutoční v spolupráci s Dialogue Center, v rámci Spolupracovne  v sobotu 16. novembra o 13:00 hod. v priestoroch Strednej priemyselnej školy Jozefa Murgaša. Po panelovej diskusii s prizvanými autorizovanými krajinnými a záhradnými architektmi, zástupcami KPÚ, ZAaRES-u a odborných útvarov mesta sa vydáme na komentovanú prehliadku po parku. Odborníci na zeleň oboznámia obyvateľov s tým, ktoré stromy dosiahli stav životnosti, sú v nevyhovujúcom stave alebo nespĺňajú podmienky z hľadiska pamiatkovej ochrany. V mestskom parku budú zároveň umiestnené informačné panely, na ktorých mesto odprezentuje dendrologické zistenia, ako aj ideovú štúdiu, na ktorej pracuje víťazný tím architektov od minulého roka. Podujatie bude streamované.

*„V krajinársko-architektonickej súťaži sme vytvorili východiskový materiál, s ktorým pracujeme. Komunikujeme s mestom a pamiatkarmi tak, aby sme sa dopracovali k vytvoreniu finálnej štúdie spĺňajúcej požiadavky všetkých zúčastnených strán. Momentálne intenzívne diskutujeme o tom, akú podobu bude mať stredový priestor parku. Zároveň podrobne navrhujeme koncepciu detského ihriska, dolaďujeme podobu kaviarne, finišujeme so špecifikáciou sortimentov výsadby a pod. Najcitlivejšou kapitolou prerodu celého parku bude obnova alejí,“* hovoria členovia víťazného tímu krajinársko-architektonickej súťaže z Ateliéru Gulačová Šereš.

Mgr. Zdenka Marhefková, PhD.

hovorkyňa primátora

Mestský úrad Banská Bystrica

tel.: +421 48 433 01 06

mob.: +421 918 505 212

e-mail: zdenka.marhefkova@banskabystrica.sk